Noglikis

Noglikis () – miesto tipo gyvenvietė, Noglikio miesto apygardos administracinis centras Sachalino srityje (Rusija). Gyvenvietė yra Sachalino šiaurrytinėje dalyje, dešiniajame Tymės upės krante, už 9 km nuo jos žiočių Nyjos įlankoje (Ochotsko jūra).

Gyvenvietėje yra geležinkelio stotis, aerouostas. Gyvenvietė užstatyta mažaukščiais pastatais, nes kraštas seismiškai aktyvus.

Etimologija 
Vieni teigia, kad gyvenvietės pavadinimas yra etnoniminės kilmės, nes viena iš Sachalino nivchų giminių vadinosi Noglan, pagal tai jų stovykla buvo vadinama Noglvo (Ноглво), o surusintai – ) (Nogliki).

Kiti teigia, kad pavadinimas yra hidroniminės kilmės, nes gyvenvietė pavadinta pagal nedidelį upelį Nogliki (), kuris yra dešinysis Imčino upės intakas, o šis savo ruožtu įteka į Tymę šios žemupyje. Dabartinis šio upelio pavadinimas yra iškraipytas nivchiškas Ноглы-нги (Nogly-ngi), o jų stovykla, kažkada stovėjusi dabartinio rajono centro vietoje, vadinosi Ногл-во (Nogl-vo). Upelio pavadinimas siejamas su gausiais naftos pasireiškimais upelio baseine ir reiškia 'kvapioji upė' (ногла 'kvapus' + i 'upė').

Istorija 
Šiaurinį Sachaliną, kuriame yra Noglikis, Japonija buvo okupavusi nuo 1920 m. balandžio 21 d. iki 1925 m. gegužės 15 d. 

Antrojo pasaulinio karo metais Noglikio nafta buvo naudojama karo reikalams. 

Noglikis miesto tipo gyvenvietės statusą gavo 1960 m. 

1998 m. vasarą keliuose šiauriniuose Sachalino srities rajonuose, jų tarpe ir Noglikio rajone, siautėjo smarkūs gaisrai. Ugnis buvo priartėjusi ir prie Noglikio. Buvo pradėta ruoštis evakuacijai, kuriami savanorių ugniagesių būriai. Kelias savaites Noglikį supo tirštas smogas. Tačiau ugniagesiai sugebėjo sulaikyti ugnį atokiau gyvenvietės, nors dėl kritulių stygiaus buvo labai sausa. Vėliau prasidėję lietūs gaisrus užgesino.  

2009 m. gyvenvietėje buvo pastatyta Centrinė rajono ligoninė ir sporto kompleksas „Arena“, didžiausias toks kompleksas visame Sachaline.

Gyventojai

Ekonomika 
Rajono ekonomika paremta gamtos išteklių naudojimu. Pagrindinė miestą formuojanti įmonė – naftos ir dujų gavybos įmonė „Katanglineftegaz“, priklausanti ribotos atsakomybės įmonei „RN-Sachalinmorneftegaz“ 

1999 m. lapkričio 18 d. pradėjo veikti 48 megavatų galingumo Noglikio dujinė elektrinė.

Gyvenvietės telefono numeriai penkiaženkliai. Pagrindinis stacionariosios telefonijos operatorius yra AAB „Rostelekom Dalnij Vostok“ (ОАО Ростелеком Дальний Восток) filialas. Taip pat veikia 4 mobiliojo ryšio operatoriai – MTS (МТС), „Bilain“ (Билайн),  (МегаФон) ir „TELE 2“.

Gyvenvietėje veikia ir miško, žuvies bei statybos pramonių įmonės.

Klimatas 
 Vidutinė metinė oro temperatūra – −0,8 °C
 Santykinis oro drėgnis – 77,3 %
 Vidutinis vėjo greitis – 3,8 m/s

Absoliutus oro temperatūros minimumas toks pat kaip Maskvoje – −42,2 °C. Absoliutusis temperatūros minimumas birželį Noglike yra -10 °C, kas yra žema temperatūra tokiose platumose.

Transportas

Geležinkelis 
1953-2006 m. Noglikyje veikė Noglikio geležinkelio stotis siaurojo geležinkelio linijoje Ocha–Noglikis–Katanglis. 8-tą dešimtmetį nutrūko keleivių pervežimas atkarpoje Dagis–Ocha. 1994 m. nutrūko keleivių pervežimas linija Noglikis-Dagis. 1995 m. demontuota atšaka Noglikis-Katanglis, 2006-2007 m. – šaka Noglikis-Ocha. 

1979 m. ėmė veikti Noglikio geležinkelio stotis, priklausanti Tolimųjų Rytų geležinkelio Sachalino regionui. Iš Noglikio be persėdimo galima pasiekti Južno Sachalinską, važiuoja keleiviniai traukiniai greitasis Nr. 001/002 ir keleivinis Nr. 603/604.

Aerouostas 
Noglikio aerouostas atidarytas 2007 m. rugsėjo 17 d. Pradžioje aerouostas priiminėjo užsakomuosius reisus iš Južno Sachalinsko, kuriais atveždavo pamainas darbuotojų, dirbusių projektuose Sachalin-1 ir Sachalin-2, taip pat priimdavo sraigtasparnius, aptarnavusius Sachalino šelfo projektus..

Nuo 2011 m. vyksta reguliarūs reisai maršrutu Chabarovskas–Noglikis., juos aptarnauja aviakompanija „Jakutija“. .

Nuorodos 

Sachalino srities gyvenvietės